|  |  |  |  |  |
| --- | --- | --- | --- | --- |
|   |

|  |
| --- |
| ЗАЦВЕРДЖАНА |
| Пастанова |
| Міністэрства адукацыі Рэспублікі Беларусь19.07.2023 № 199 |

 |

Вучэбная праграма

па вучэбным прадмеце

«Асновы бяспекі жыццядзейнасці»

для V класа ўстаноў адукацыі,

якія рэалізуюць адукацыйныя праграмы агульнай сярэдняй адукацыі

з беларускай мовай навучання і выхавання

ГЛАВА 1

АГУЛЬНЫЯ ПАЛАЖЭННІ

1. Дадзеная вучэбная праграма па вучэбным прадмеце «Асновы бяспекі жыццядзейнасці» (далей – вучэбная праграма) прызначана для ІІ–V класаў устаноў адукацыі, якія рэалізуюць адукацыйныя праграмы агульнай сярэдняй адукацыі з беларускай мовай навучання і выхавання.

2. Дадзеная вучэбная праграма разлічана на 34 гадзіны (1 гадзіна на тыдзень) у ІІ класе; 35 гадзін (1 гадзіна на тыдзень) у ІІІ–V класах.

3. Мэта вывучэння вучэбнага прадмета «Асновы бяспекі жыццядзейнасці» – выхаванне асобы, якая валодае неабходнымі для забеспячэння асабістай і грамадскай бяспекі маральнымі і фізічнымі якасцямі, ведамі правіл і норм бяспечнай жыццядзейнасці, уменнямі і навыкамі канструктыўнага ўзаемадзеяння з навакольнай рэчаіснасцю, досведам самазахавальных паводзін.

4. Задачы:

фарміраванне ўяўленняў пра асновы бяспекі жыццядзейнасці, выяўленне і ўсведамленне цеснай сувязі паміж камфортнай жыццядзейнасцю і бяспекай;

засваенне асноўных паняццяў, якія тычацца бяспечнай жыццядзейнасці, ведаў пра асабістую бяспеку, дарожны рух, пажарную бяспеку, здаровы лад жыцця;

выпрацоўка ўменняў і навыкаў абароны і самаабароны ў сітуацыях, небяспечных для фізічнага і псіхічнага здароўя, аказання першай дапамогі;

набыццё практычнага досведу па распазнаванні і ацэнцы розных небяспечных і надзвычайных сітуацый навакольнага асяроддзя; па садзейнічанні мінімізацыі або ліквідацыі (з улікам абстаноўкі і сваіх магчымасцей) небяспек і пагроз, якія ўзнікаюць;

выхаванне каштоўнасных адносін да навакольнага асяроддзя, уласнага здароўя і жыцця як формы існавання;

развіццё інтэлектуальных і творчых здольнасцей, асобасных і сацыяльна значных якасцей, самастойнасці і ініцыятыўнасці ў вырашэнні сітуацыйных задач.

5. Дадзеная вучэбная праграма вызначае наступныя змястоўныя лініі: асабістая і калектыўная бяспека; распазнаванне і ацэнка розных небяспечных і надзвычайных сітуацый, засцярога ад іх; навакольнае асяроддзе і бяспека ў ім; стаўленне да здароўя і здаровы лад жыцця. Структурна дадзеная вучэбная праграма (для кожнага класа) прадстаўлена наступным чынам:

I. Асабістая і калектыўная бяспека.

II. Засцярога ад надзвычайных сітуацый. Пажарная бяспека.

III. Навакольнае асяроддзе і бяспека.

IV. Здаровы лад жыцця.

Дадзеная вучэбная праграма пабудавана па лінейна-канцэнтрычным прынцыпе: вучэбны матэрыял раздзелаў прадстаўлены ў змесце кожнага класа, ад класа да класа ён ускладняецца і пашыраецца, уводзяцца новыя тэмы.

Настаўнік мае права змяняць паслядоўнасць вывучэння раздзелаў і тэм для кожнага класа з улікам асаблівасцей умоў пражывання і наяўнасці матэрыяльна-тэхнічнай базы ва ўстанове адукацыі пры захаванні цэласнасці сістэмы падрыхтоўкі вучняў і логікі вывучэння зместу дадзенай вучэбнай праграмы.

6. Асноўная арганізацыйная форма рэалізацыі дадзенай вучэбнай праграмы – вучэбныя заняткі, якія ў залежнасці ад канкрэтных мэтавых установак могуць праходзіць у форме вуснага часопіса, інсцэніроўкі, ролевай і сітуацыйнай гульні, экскурсіі, відэасеанса, інтэрнэт-пошуку, абароны праекта і іншых форм.

Асноўнымі метадамі з’яўляюцца: гульнявыя метады; рашэнне сітуацыйных задач; практыкаванні-трэнінгі (на спецыяльна абсталяваных пляцоўках і аб’ектах); гутаркі; дыскусіі; расказы-прэзентацыі; чытанне і абмеркаванне мастацкіх твораў; дэманстрацыя фрагментаў мультыплікацыйных фільмаў і відэаматэрыялаў з наступным іх абмеркаваннем; ілюстрацыя; творчыя метады (тэматычнае маляванне, складанне гісторый, памятак). Пры гэтым абавязковай умовай з’яўляецца шматразовае (у розных формах) паўтарэнне вучнямі дзеянняў, якія імітуюць паводзіны на вуліцы, у двары, дома, у школе з мэтай выпрацоўкі прывычкі выконваць засвоеныя правілы бяспечных паводзін. У мэтах абароны навучэнцаў ад агрэсіі навакольных, а таксама для наладжвання партнёрскіх стасункаў з равеснікамі прадугледжаны тлумачальныя гутаркі (з прыцягненнем бацькоў, прадстаўнікоў грамадскіх арганізацый, якія працуюць з моладдзю), накіраваныя на выпрацоўку ў дзяцей стратэгій дзеянняў у сітуацыях, якія пагражаюць жыццю.

7. Чаканыя вынікі вывучэння зместу вучэбнага прадмета «Асновы бяспекі жыццядзейнасці» на I ступені агульнай сярэдняй адукацыі.

7.1. Асобасныя вынікі:

праяўленне духоўных і фізічных якасцей, якія забяспечваюць абарону жыццёва важных інтарэсаў ад рознага роду пагроз;

усведамленне асабістай адказнасці за свае ўчынкі;

праяўленне талерантнасці ў міжасобасных узаемаадносінах;

праяўленне беражлівых адносін да навакольнага асяроддзя;

разуменне важнасці бяспечнага і здаровага ладу жыцця;

стаўленне да ўласнага здароўя як да каштоўнасці;

наяўнасць перакананняў у неабходнасці выконваць правілы і нормы бяспечных паводзін, весці здаровы лад жыцця, адмаўляцца ад прапаноў, якія навязваюцца і наносяць шкоду здароўю.

7.2. Метапрадметныя вынікі:

валоданне асновамі аналізу, сінтэзу, параўнання, класіфікацыі;

валоданне ўменнем прымаць вучэбную задачу як мэту, прытрымлівацца яе ў вучэбнай дзейнасці;

валоданне ўменнем планаваць свае дзеянні, вызначаць іх алгарытм і прытрымлівацца яго;

гатоўнасць весці дыялог, узаемадзейнічаць, супрацоўнічаць з навакольнымі, выконваць розныя сацыяльныя ролі ў калектыве;

здольнасць арыентавацца ў крыніцах інфармацыі, самастойна шукаць, успрымаць, аналізаваць і выбіраць патрэбную інфармацыю.

7.3. Прадметныя вынікі:

валоданне ўменнем распазнаваць небяспечныя і надзвычайныя сітуацыі ў навакольным асяроддзі (ва ўстанове адукацыі, у хатніх умовах, транспартных сродках, месцах вялікай колькасці людзей, на дарогах, у двары, прыродзе, на вадаёмах і каля іх) па характэрных прыметах іх праяўлення, а таксама на аснове аналізу спецыяльнай інфармацыі з розных крыніц;

валоданне элементарнымі нормамі і правіламі бяспечных паводзін на дарогах (удзельнічаючы ў дарожным руху ў якасці пешахода і пасажыра), ва ўстановах адукацыі, у доме, двары, прыродных умовах, пры сустрэчы з жывёламі, на вадаёмах, рэках і каля іх у розную пару года;

валоданне ўменнем дзейнічаць у адпаведнасці з правіламі бяспекі пры карыстанні інтэрнэтам.

8. Для дыягностыкі сфарміраванасці ўменняў і навыкаў бяспечных паводзін рэкамендуюцца наступныя формы кантролю: франтальнае апытанне, індывідуальнае апытанне, практыкум, тэставая работа. У V класе, акрамя вышэйназваных, выкарыстоўваецца заліковая форма праверкі і ацэнкі ведаў.

ГЛАВА 2

ЗМЕСТ ВУЧЭБНАГА ПРАДМЕТА В V КЛАСЕ.

АСНОЎНЫЯ ПАТРАБАВАННІ ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

(1 гадзіна на тыдзень, усяго 35 гадзін)

I. АСАБІСТАЯ І КАЛЕКТЫЎНАЯ БЯСПЕКА (11 гадзін)

Правілы дарожнага руху (8 гадзін)

Гісторыя Правіл дарожнага руху

Гісторыя ўзнікнення Правіл. Іх змяненне ў сувязі з развіццём транспартных сродкаў, дарог (аўтамабільных дарог і вуліц населенага пункта) і грамадскіх зносін у сферы дарожнага руху (главы 2, 4, 5 Правіл).

Транспартныя сродкі аператыўнага назначэння, іх знешні выгляд і сігнальнае абсталяванне

Транспартныя сродкі аператыўнага назначэння: МНС, міліцыі, хуткай медыцынскай дапамогі, аварыйных службаў (газавай і камунальнай), крыміналістычных лабараторый, мытных органаў, спецсувязі і фельдсувязі (перавозкі спецыяльнай пошты), Дзяржаўнай інспекцыі аховы жывёльнага і расліннага свету пры Прэзідэнце Рэспублікі Беларусь, органаў пагранічнай службы, ваеннай аўтамабільнай інспекцыі (ВАІ), органа дзяржаўнай аховы, Следчага камітэта, транспартнай інспекцыі Міністэрства транспарту і камунікацый Рэспублікі Беларусь. Іх спецыяльная афарбоўка, светлавая і гукавая сігналізацыя.

Права пераважнага праезду і адступлення ад патрабаванняў Правіл транспартных сродкаў, якія падаюць спецыяльныя гукавыя і светлавыя сігналы.

Пешаход як удзельнік дарожнага руху і спосабы яго перамяшчэння ў дарожным руху

Дзеянні пешаходаў у сітуацыях, калі падаюцца: вадзіцелем транспартнага сродку папераджальныя сігналы светлавымі паказальнікамі паваротаў або рукой; сігналы (гукавыя і жэстамі) рэгуліроўшчыка (пункт 2 падпункты 2.8, 2.59; пункты 35, 36; пункт 50 падпункты 50.2, 50.3; пункт 56 Правіл). Падача вадзіцелем транспартнага сродку папераджальных сігналаў светлавымі паказальнікамі паваротаў або рукой. Сігналы свістком і жэсты рэгуліроўшчыка.

Дзеянні пешаходаў пры выяўленні транспартных сродкаў аператыўнага назначэння, якія рухаюцца па дарозе і падаюць спецыяльныя гукавыя і светлавыя сігналы (пункт 2 падпункт 2.70; пункты 20, 29 Правіл).

Рэгулюемае і нерэгулюемае скрыжаванне. Правілы пераходу праезнай часткі дарогі пешаходамі на скрыжаванні па пешаходным пераходзе і дзеянні пешаходаў пры адсутнасці на скрыжаванні абазначанага дарожнымі знакамі і (або) дарожнай разметкай пешаходнага пераходу (пункт 2 падпункты 2.15, 2.33, 2.45, 2.55; пункты 17, 18, 42; дарожныя знакі 5.16.2 (Дадатак 2 да Правіл); гарызантальная дарожная разметка 1.14.1, 1.14.3 (Дадатак 3 да Правіл)). Сігналы святлафора на рэгулюемым скрыжаванні (пункты 39, 42 Правіл).

Назіранне за рухам транспартных сродкаў і пешаходаў у час экскурсіі па населеным пункце. Рашэнне сітуацыйных задач на мясцовасці падчас назіранняў за рухам пешаходаў і транспартных сродкаў. Правілы забеспячэння бяспекі пры пераходзе пешаходамі праезнай часткі дарогі на скрыжаванні, па пешаходным пераходзе і па-за пешаходным пераходам (пункт 2 падпункт 2.29; пункт 17 падпункт 17.2; пункты 18, 42, 114, 135 Правіл; дарожныя знакі 5.16.1, 5.16.2, 5.22.1–5.23.2 (Дадатак 2 да Правіл); гарызантальная дарожная разметка 1.14.1, 1.14.3 (Дадатак 3 да Правіл)).

Рух вучняў групамі і ў калоне

Парадак руху вучняў групамі па тратуары, пешаходнай і веласіпеднай дарожках, абочыне дарогі, пешаходным пераходзе, у жылой і пешаходнай зоне.

Парадак руху вучняў у калоне. Правілы пасадкі і высадкі групы вучняў з аўтобуса, тралейбуса, трамвая (пункт 2 падпункты 2.21, 2.25, 2.48; пункты 17, 18, 21, 22; пункт 23 падпункт 23.1; пункт 24 падпункт 24.2; пункт 131 падпункт 131.1; пункт 135 Правіл; дарожныя знакі 4.5.1–4.6.2, 5.16.1, 5.16.2, 5.38–5.41 (Дадатак 2 да Правіл), гарызантальная дарожная разметка 1.29–1.31, 1.33 (Дадатак 3 да Правіл).

Віды і спосабы дзейнасці

Удзел у гутарцы пры праслухоўванні матэрыялу па гісторыі правіл дарожнага руху: падрыхтоўка адказаў на пытанні, складанне пытанняў, фармуляванне вывадаў. Арыентаванне ў дакуменце «Правілы дарожнага руху ў Рэспубліцы Беларусь» па главах: «Агульныя правы і абавязкі ўдзельнікаў дарожнага руху», «Правы і абавязкі пешаходаў», «Абавязкі пасажыраў».

Вызначэнне крыніц і зон павышанай небяспекі населенага пункта. Тлумачэнне неабходнасці прытрымлівацца правіл бяспечных паводзін у зонах павышанай небяспекі населенага пункта.

Характарыстыка ўдзельнікаў дарожнага руху. Апісанне (вуснае) змен у Правілах. Вызначэнне прычын дарожна-транспартных здарэнняў. Тлумачэнне прынцыпаў бяспечных паводзін на дарозе і ў транспарце. Фармуляванне правіл паводзін для веласіпедыста.

Аналіз сітуацый, у якіх прасочваюцца як правільныя, так і памылковыя дзеянні равеснікаў – удзельнікаў дарожнага руху. Складанне прэзентацыі (плакатаў, фотаматэрыялаў).

Складанне бяспечнага маршруту (падчас віртуальнага падарожжа) ад выбранага месца на ўчастку дарогі ў раёне пражывання да ўстановы адукацыі (без мультымедыйнага суправаджэння).

Разгляд небяспечных сітуацый, звязаных з чыгуначным транспартам, выказванне меркаванняў. Аналіз інфармацыі, прадстаўленай у выглядзе малюнкаў і тэксту; устанаўленне прычын узнікнення небяспечных сітуацый пры руху на эскалатары, чаканні цягніка, знаходжанні ў вагоне.

Складанне маршрутаў руху дзяцей групай, калонай. Арыентаванне
(з апорай на мультымедыйную прэзентацыю) у паняццях «скрыжаванне», «абазначанае скрыжаванне». Ролевая гульня з выкарыстаннем мадэлі скрыжавання. Дэманстрацыя і трактоўка жэстаў рэгуліроўшчыка. Рашэнне сітуацыйных задач, звязаных з веданнем/няведаннем сігналаў рэгуліроўшчыка жэстамі і свістком.

Удзел у вучэбным дыялогу з супрацоўнікамі дзяржаўнай аўтаінспекцыі пры абмеркаванні праслуханай інфармацыі аб праблемах, з якімі сутыкаюцца ўдзельнікі дарожнага руху пры парушэнні правіл: абагульненне ведаў.

Рашэнне сітуацыйных задач на мясцовасці падчас экскурсіі. Распрацоўка праекта «Мой бяспечны маршрут у школу і дадому».

Асабістая бяспека (3 гадзіны)

Правілы паводзін пры сустрэчы з групай асоб, якія ўяўляюць небяспеку

Месцы асаблівай небяспекі ў навакольным асяроддзі, сустрэча з групай асоб, якія ўяўляюць небяспеку («небяспечнай» кампаніяй). Правілы бяспечных зносін пры сустрэчы з незнаёмымі людзьмі на вуліцы, у транспарце, пад’ездзе, ліфце, парку і іншых месцах. Правілы паводзін з равеснікамі. Паняцце «міжасобасныя адносіны» (фармальныя, нефармальныя). Канфлікты ў вучнёўскіх калектывах, іх прычыны, процідзеянне гвалту і прыніжэнню. Правілы і нормы ўзаемаадносін паміж равеснікамі. Асабістая адказнасць за правапарушэнні.

Адрасы і кантактныя тэлефоны асоб і арганізацый, якія аказваюць дапамогу і падтрымку непаўналетнім у сацыяльна небяспечным становішчы.

Правілы паводзін у выпадку ўзяцця ў заложнікі

і правядзення спецаперацыі па вызваленні заложнікаў

Паняцце «заложнік». Правілы паводзін пры захопе ў заложнікі і ў ходзе аперацыі па вызваленні заложнікаў.

Бяспечнае карыстанне інтэрнэтам

Меры бяспекі пры рабоце ў інтэрнэце, зносінах у сацсетках. Адказнасць за парушэнне заканадаўства.

Віды і спосабы дзейнасці

Характарыстыка небяспечных сітуацый, аналіз асаблівасцей небяспечных сітуацый. Адрозненне надзвычайных сітуацый па прычынах узнікнення і наступствах.

Рашэнне сітуацыйных задач па тэмах «Месцы асаблівай небяспекі», «Сустрэча з небяспечнай кампаніяй», «Магчымасць выкрадання».

Абмеркаванне розных спосабаў праяўлення экстрэмізму і тэрарызму. Складанне праграмы дзеянняў:

пры выяўленні падазронага прадмета;

у месцах вялікай колькасці людзей;

калі адбыўся захоп заложнікаў і пры правядзенні спецаперацыі па вызваленні заложнікаў.

Удзел у вучэбным дыялогу пры абмеркаванні пытанняў бяспечнага карыстання інтэрнэтам: складанне выказванняў па тэме, фармуляванне вывадаў.

АСНОЎНЫЯ ПАТРАБАВАННІ ДА ВЫНІКАЎ

ВУЧЭБНАЙ ДЗЕЙНАСЦІ ВУЧНЯЎ

Мець уяўленне:

пра гісторыю ўзнікнення Правіл дарожнага руху, іх дынамічнасць у сувязі са змяненнем транспартных сродкаў, дарог;

паняцце «заложнік», тэрарыстычны акт.

Ведаць:

парадак руху ў групе, калоне па тратуары, пешаходнай і веласіпеднай дарожках, абочыне дарогі, пешаходным пераходзе;

пра папераджальныя сігналы, якія падае вадзіцель транспартнага сродку светлавымі паказальнікамі паваротаў або рукой; сігналы рэгуліроўшчыка свістком і жэстамі;

транспартныя сродкі аператыўнага назначэння: крыміналістычных лабараторый, мытных органаў, спецсувязі і фельдсувязі (перавозкі спецыяльнай пошты), Дзяржаўнай інспекцыі аховы жывёльнага і расліннага свету пры Прэзідэнце Рэспублікі Беларусь, органаў пагранічнай службы, ваеннай аўтамабільнай інспекцыі (ВАІ), органа дзяржаўнай аховы, Следчага камітэта, транспартнай інспекцыі Міністэрства транспарту і камунікацый Рэспублікі Беларусь;

асноўныя прынцыпы рэгулявання стасункаў паміж равеснікамі (прынцыпы раўнапраўя, узаемадапамогі, мірнага вырашэння канфліктаў, уліку разнастайнасці поглядаў і інтарэсаў, справядлівасці і іншыя прынцыпы);

пра адказнасць за супрацьпраўныя дзеянні, у тым ліку за наўмыснае прычыненне шкоды здароўю і матэрыяльнага ўрону;

адрасы і кантактныя тэлефоны асоб і арганізацый, якія аказваюць дапамогу і падтрымку тым, хто аказаўся ў сацыяльна небяспечным становішчы;

правілы паводзін у выпадку ўзяцця ў заложнікі;

меры бяспекі пры рабоце ў інтэрнэце, зносінах у сацсетках.

Умець:

выконваць парадак руху ў групе, калоне па тратуары, пешаходнай і веласіпеднай дарожках, абочыне дарогі, пешаходным пераходзе;

пераходзіць праезную частку дарогі на скрыжаванні з прытрымліваннем Правіл;

выконваць адпаведныя Правілам дзеянні ў якасці пешахода пры выяўленні транспартных сродкаў аператыўнага назначэння, якія рухаюцца па дарозе і падаюць спецыяльныя гукавыя і светлавыя сігналы;

супрацьстаяць дзеянням, якія зневажаюць годнасць; прымяненню фізічнай сілы з боку равеснікаў, дарослых; уцягванню ў проціпраўную дзейнасць;

аргументавана і паважліва адстойваць уласны пункт гледжання;

выконваць правілы і нормы міжасобасных стасункаў паміж равеснікамі;

крытычна ацэньваць факты парушэння праў чалавека ў кампаніі (класе, двары);

праяўляць пільнасць і выконваць меры бяспекі пры пагрозе тэрарыстычнага акта, захопу ў заложнікі;

звяртацца па дапамогу ў выпадку ўзнікнення сацыяльна небяспечнага становішча.

II. ЗАСЦЯРОГА АД НАДЗВЫЧАЙНЫХ СІТУАЦЫЙ (8 гадзін)

Пажарная бяспека (5 гадзін)

Пажары і прычыны іх узнікнення

Небяспека ўзгарання сухога лісця, травы, сена. Небяспека раскладвання агню для спальвання смецця на прысядзібных і дачных участках. Недапушчальнасць выкарыстання для распальвання лёгкаўзгаральных рэчываў. Узнікненне пажару ў доме ад крыніц агню паблізу (вогнішча, падпаленая сухая трава, пажар у суседнім будынку, лясны пажар); у кватэры – пры пажары ў пад’ездзе, размешчаных побач кватэрах. Захаванне мер бяспекі ў доме, кватэры.

Пажаранебяспечныя аб’екты

Наступствы неасцярожнага абыходжання з агнём у хлявах, падвалах, гаражах, сенасховішчах, на гарышчах. Недапушчальнасць выкарыстання запалак, запальнічак, свечак для асвятлення падобных аб’ектаў. Загрувашчанасць і павышаная пажарная небяспека гарышч і падвальных памяшканняў. Захаванне мер засцярогі ў месцах, дзе складзіруецца сена.

Лёгкаўзгаральныя і гаручыя вадкасці, якія разліліся. Дзеянні пры першых прыметах узгарання (з’яўленне дыму, паху тлеючай электраправодкі, іскрэння).

Бяспечны дом

Правілы пажарнай бяспекі пры абаграванні жылых памяшканняў. Бяспечнае карыстанне печамі, камінамі, бытавымі электраабагравальнікамі, газавымі катламі.

Небяспека бытавога газу. Правілы карыстання газавай плітой

Бяспечныя паводзіны пры выкарыстанні гаручых матэрыялаў. Недапушчальнасць абагравання жылых памяшканняў з дапамогай газавых і электрычных пліт. Неабходнасць выканання правіл пажарнай бяспекі.

Бяспека ў надзвычайных сітуацыях (3 гадзіны)

Надзвычайныя сітуацыі прыроднага характару

Паняцце аб надзвычайных сітуацыях: прыродныя і тэхнагенныя. Прыметы небяспечных прыродных з’яў. Агульныя звесткі пра віды прыродных надзвычайных сітуацый. Правілы паводзін пры пагрозе і ўзнікненні надзвычайных сітуацый прыроднага характару.

Гідралагічныя надзвычайныя сітуацыі

Агульная характарыстыка гідралагічных надзвычайных сітуацый. Характэрныя для нашай рэспублікі надзвычайныя сітуацыі: паводка, затапленне, разводдзе, павышэнне ўзроўню грунтавых вод. Меры па папярэджанні і зніжэнні негатыўных наступстваў. Дзеянні людзей у зоне ўзнікнення падобных надзвычайных сітуацый, падрыхтоўка да магчымай эвакуацыі. Алгарытм паводзін у выпадку, калі эвакуацыя немагчыма.

Віды і спосабы дзейнасці

Тлумачэнне (з апорай на відэадэманстрацыю або прэзентацыю) забароны на спальванне смецця, леташняга лісця, галінак. Апісанне (вуснае) небяспекі восеньскіх пажараў. Фармуляванне мер бяспекі пры раскладванні агню.

Распазнаванне небяспечных і аварыйных сітуацый у доме (кватэры). Тлумачэнне неабходнасці выконваць правілы бяспечных паводзін у быце. Устанаўленне прычын пажараў у жылых і грамадскіх будынках. Разгляд сродкаў пажаратушэння, абмеркаванне спосабаў іх прымянення пры пажары.

Рашэнне праблемных задач, звязаных з небяспекай электрычных і электронных прыбораў, што выкарыстоўваюцца ў быце, наступствамі паражэння электрычным токам. Разгляд мер бяспекі пры карыстанні электрапрыборамі, тлумачэнне неабходнасці іх прытрымлівацца.

Складанне памятак «Першыя прыметы пажару ад электраабсталявання», «Дзеянні ў выпадку ўзгарання».

Удзел у сітуацыйных гульнях «Назаві свае дзеянні»: а) пры іскрэнні разеткі; б) пры ўзгаранні тэлевізара; в) пры адключэнні электрычнасці; г) пры задымленні ад шчытка. Аналіз сітуацый: «Калі трэба выклікаць пажарных, а калі можна справіцца самім?»

Падрыхтоўка інфармацыі пра службы гарантавання бяспекі ў адпаведнасці з іх прызначэннем. Замацаванне навыку іх выкліку.

Вывучэнне дзеянняў па сігнале апавяшчэння «Увага ўсім!».

Разгляд магчымых варыянтаў выратавання з розных сітуацый. Абмеркаванне пытання: «Што рабіць пры задымленні ў пад’ездзе?».

Абмеркаванне прычын атручвання чадным газам у дамах з пячным ацяпленнем. Апісанне (вуснае) прымет атручвання чадным газам. Складанне памятак: «Правілы паводзін пры ўцечцы газу», «Першая дапамога пры атручэнні чадным газам», «Першая дапамога пры атручэнні ядахімікатамі».

Распазнаванне прыродных і тэхнагенных надзвычайных сітуацый па характэрных прыметах.

Вызначэнне прыродных надзвычайных сітуацый, характэрных для Рэспублікі Беларусь. Аналіз правіл сваіх магчымых паводзін у выпадку ўзнікнення той або іншай надзвычайнай сітуацыі. Складанне інструкцыі аб асаблівасцях паводзін пры розных надзвычайных сітуацыях. Ацэньванне вучнямі-экспертамі вынікаў сумеснай дзейнасці аднакласнікаў.

Выкарыстанне розных крыніц інфармацыі – інтэрнэт-рэсурсаў, падручніка, ілюстрацый – для падрыхтоўкі паведамлення аб надзвычайнай сітуацыі (на выбар).

Разгляд дзеянняў у выпадку ўзнікнення надзвычайнай сітуацыі. Вылучэнне галоўных «крокаў» у сістэме апавяшчэння.

Замацаванне падчас мэтавай экскурсіі па школе ведаў па плане эвакуацыі з установы адукацыі і ўменняў эвакуіравацца ў выпадку надзвычайнай сітуацыі.

Стварэнне асабістага тэлефоннага даведніка важных нумароў.

АСНОЎНЫЯ ПАТРАБАВАННІ ДА ВЫНІКАЎ

ВУЧЭБНАЙ ДЗЕЙНАСЦІ ВУЧНЯЎ

Ведаць:

пра магчымае ўзнікненне пажару ў доме з-за крыніц агню паблізу (вогнішча, падпаленая сухая трава, пажар у суседнім будынку, лясны пажар);

пажаранебяспечныя аб’екты (хлявы, падвалы, гарышчы, гаражы, сенасховішчы); наступствы неасцярожнага абыходжання з агнём у іх;

надзвычайныя сітуацыі: прыродных і тэхнагенных, іх прыметы;

гідралагічныя надзвычайныя сітуацыі, характэрныя для Рэспублікі Беларусь: паводку, затапленне, разводдзе, павышэнне ўзроўню грунтавых вод.

Умець:

карыстацца газавай плітой;

выконваць меры засцярогі пры змушаным наведванні пажаранебяспечных аб’ектаў (хлявоў, падвалаў, гаражоў, сенасховішчаў, гарышч);

выконваць правілы паводзін пры пагрозе і ўзнікненні надзвычайных сітуацый прыроднага характару (паводкі, затаплення, разводдзя, павышэння ўзроўню грунтавых вод);

ажыццяўляць падрыхтоўку да магчымай эвакуацыі; дзейнічаць у выпадках немагчымасці эвакуацыі.

III. НАВАКОЛЬНАЕ АСЯРОДДЗЕ І БЯСПЕКА (8 гадзін)

Небяспека ртуцьзмяшчальных прыбораў

Ртуць і яе таксічныя ўласцівасці. Асноўныя ртуцьзмяшчальныя прыборы ў быце. Візуальнае распазнаванне ртуці. Небяспека ртуці пры парушэнні герметычнасці прыбораў. Дзеянні пры пашкоджанні ртуцьзмяшчальных прыбораў і пры выяўленні ртуці. Правілы ўтылізацыі ртуці і ртуцьзмяшчальных прыбораў.

Правілы паводзін у розных умовах надвор’я

Сонечныя апёкі, сонечныя і цеплавыя ўдары. Меры па іх папярэджанні. Першая дапамога пацярпеўшым. Правілы паводзін каля вадаёмаў у спякотнае надвор’е.

Меры па папярэджанні негатыўных наступстваў знаходжання на вуліцы ў моцны мароз. Абмаражэнне, меры прафілактыкі. Меры аказання дапамогі пры абмаражэннях рознай ступені цяжкасці, пераахаладжэнні.

Меры бяспекі пры купанні і плаванні

Правілы паводзін каля вадаёмаў. Месцы, небяспечныя для купання. Забараняльныя знакі. Меры бяспекі пры плаванні і ныранні. Прадухіленне траўм пры плаванні, ныранні, знаходжанні на беразе. Аказанне дапамогі і самадапамогі пры сутаргах падчас знаходжання ў вадзе.

Траўмы і іх прычыны.

Меры і спосабы аказання дапамогі

Віды траўм. Прычыны траўм. Месцы, дзе існуе вялікая верагоднасць атрымання траўм. Хатні траўматызм. Аказанне першай дапамогі пры ўдарах, ранках, парэзах, насавым крывацёку.

Віды і спосабы дзейнасці

Апісанне асноўных ртуцьзмяшчальных прыбораў у быце. Тлумачэнне неабходнасці выконваць правілы карыстання дадзенымі прыборамі, меры засцярогі пры пашкоджанні ртуцьзмяшчальных прыбораў або выяўленні ртуці. Выпрацоўка (з апорай на алгарытм) навыку бяспечных дзеянняў пры зборы ртуці ў хатніх умовах у выпадку, калі разбіўся ртутны тэрмометр.

Характарыстыка асноўных небяспечных умоў надвор’я ў месцах пражывання і іх наступстваў. Тлумачэнне мер засцярогі ў небяспечных умовах надвор’я.

Складанне невялікіх выказванняў па прапанаванай тэме.

Апісанне (вуснае) прымет перагрэву на сонцы, сонечных апёкаў і меры па іх папярэджанні. Тлумачэнне сэнсу паняццяў «сонечны ўдар» і «цеплавы ўдар». Рэканструкцыя ведаў аб правілах паводзін каля вадаёмаў летам.

Падрыхтоўка паведамленняў па тэмах «Адзенне. Абутак. Галаўныя ўборы», «Ежа», «Прыметы абмаражэння», «Першая дапамога пры абмаражэнні» і выступленні ў рамках правядзення вучнёўскай канферэнцыі «Як пазбегнуць абмаражэння».

Складанне памятак «Выбар месца для плавання і нырання», «Як пазбегнуць траўм пры плаванні і ныранні», «Выкананне рэжыму купання». Выкананне тэставых заданняў па вывучаным матэрыяле.

Апісанне (з апорай на дэманстрацыйныя плакаты) спосабаў дапамогі пры сутаргах.

Фармуляванне агульных правіл аказання першай дапамогі. Апісанне (вуснае) першай дапамогі пры ўдарах, ранках, парэзах, насавым крывацёку.

Адпрацоўка практычных навыкаў па аказанні першай дапамогі пры ўдарах, ранках, парэзах, насавым крывацёку падчас дзелавой гульні, у якой вучні разыгрываюць розныя ролі: пацярпеўшыя, урачы, сведкі.

АСНОЎНЫЯ ПАТРАБАВАННІ ДА ВЫНІКАЎ

ВУЧЭБНАЙ ДЗЕЙНАСЦІ ВУЧНЯЎ

Ведаць:

пра таксічныя ўласцівасці ртуці;

правілы паводзін у розных умовах надвор’я (у спёку, моцны мароз);

меры аказання дапамогі пры абмаражэнні і пераахаладжэнні;

меры бяспекі пры плаванні і ныранні;

траўманебяспечныя месцы ў навакольным асяроддзі.

Умець:

выконваць адпаведныя правілам дзеянні пры пашкоджанні ртуцьзмяшчальных прыбораў і пры выяўленні ртуці;

выконваць меры засцярогі для папярэджання ў спякотныя сонечныя дні сонечнага і цеплавога ўдараў, у моцны мароз – абмаражэння;

аказваць першую дапамогу пры абмаражэнні і пераахаладжэнні, сонечных і цеплавых ударах;

выконваць правілы бяспекі пры плаванні і ныранні;

аказваць першую дапамогу і самадапамогу пры сутаргах і траўмах на вадзе.

IV. ЗДАРОВЫ ЛАД ЖЫЦЦЯ (8 гадзін)

Асабістая гігіена

Гігіена цела, адзення і прадметаў хатняга ўжытку. Гігіена харчавання.

Фізічныя нагрузкі

Рухальная актыўнасць і загартоўванне арганізма – неабходныя ўмовы ўмацавання здароўя. Аптымальны рэжым фізічнай нагрузкі. Важнасць фізічнай нагрузкі і яе станоўчы ўплыў на арганізм. Фізічная нагрузка як прафілактыка захворванняў, у тым ліку ішэмічнай хваробы сэрца, артэрыяльнай гіпертэнзіі, атлусцення.

Інтэрнэт-залежнасць

Шкоднасць для здароўя чалавека празмернага знаходжання ў інтэрнэце. Магчымыя небяспекі сацыяльных сетак, залежнасць ад інтэрнэта. Камп’ютарная гульнявая залежнасць. Прафілактыка камп’ютарнай залежнасці.

Шкоднасць курэння

Нікацінавая залежнасць. Шкода, якую наносіць курэнне здароўю чалавека. Назойлівыя прапановы закурыць. Спосабы адмовы ад прапаноў, якія наносяць шкоду здароўю.

Шкоднасць алкаголю

Алкагалізм, яго сацыяльныя наступствы і ўплыў на рэпрадуктыўнае здароўе чалавека. Шкода, якую наносіць алкаголь здароўю чалавека. Алкаголь – выбар, якія навязваецца. Спосабы адмовы ад прапаноў, якія наносяць шкоду здароўю.

Наркотыкі

Наркаманія, яе сацыяльныя наступствы і ўплыў на рэпрадуктыўнае здароўе чалавека. Шкода, якую наносяць наркотыкі псіхічнаму і фізічнаму здароўю чалавека. Навязаны выбар наркотыкаў. Спосабы адмовы ад прапаноў, якія наносяць шкоду здароўю.

Віды і спосабы дзейнасці

Арыентаванне ў паняццях, якія адносяцца да здароўя: «рухальная актыўнасць», «загартоўванне». Вызначэнне асноўных складальнікаў здароўя. Характарыстыка сутнасці рухальнай актыўнасці, загартоўвання, рацыянальнага харчавання.

Аналіз прыказак і прымавак пра здароўе, выказванне версій, якія правілы здаровага ладу жыцця яны прапануюць. Выкарыстанне розных інфармацыйных сродкаў (даведнікаў, энцыклапедый, інтэрнэта) для складання паведамленняў аб правілах жыцця нашых продкаў, іх стаўленні да свайго фізічнага і псіхічнага здароўя, і адлюстраванні гэтых уяўленняў у розных жанрах фальклору.

Складанне праграмы загартоўвання для чалавека, які схільны да прастудных захворванняў.

Тлумачэнне негатыўнага ўплыву на здароўе чалавека празмернага знаходжання ў інтэрнэце. Прагляд, аналіз, абмеркаванне матэрыялу прэзентацыі «Як развіваецца камп’ютарная залежнасць».

Тлумачэнне згубнага ўплыву шкодных прывычак на здароўе вучняў. Праслухоўванне і аналіз паведамленняў аб прамой залежнасці паспяховасці вучняў ад курэння, шкодзе, якую наносяць здароўю тытунекурэнне, ужыванне алкаголю, наркаманія. Фармуляванне вывадаў аб жыццёвых перспектывах тых, хто ўжывае алкаголь, наркотыкі, тытунь: хворыя лёгкія, зніжаныя вынослівасць і імунітэт.

Падрыхтоўка плаката «Курыць – здароўю шкодзіць». Мадэляванне сітуацый: адмова ад назойлівых прапаноў; небяспечныя сустрэчы.

Выкананне тэставых заданняў па выніках засваення вывучанага матэрыялу па вучэбным прадмеце «Асновы бяспекі жыццядзейнасці».

АСНОЎНЫЯ ПАТРАБАВАННІ ДА ВЫНІКАЎ

ВУЧЭБНАЙ ДЗЕЙНАСЦІ ВУЧНЯЎ

Ведаць:

пра рухальную актыўнасць і загартоўванне арганізма як пра неабходныя ўмовы ўмацавання здароўя;

камп’ютарную залежнасць;

шкоду, якую наносяць здароўю курэнне, ужыванне алкаголю, наркотыкаў;

спосабы адмовы ад прапаноў, якія наносяць шкоду здароўю.

Умець:

весці здаровы лад жыцця;

процістаяць негатыўным уздзеянням сацыяльнага асяроддзя;

выбіраць карэктныя спосабы адмовы ад прапаноў, якія навязваюцца;

валодаць спосабамі засцярогі ад інфармацыйных пагроз;

процістаяць камп’ютарнай залежнасці.